Ráðstefna trúnaðarmanna rafiðnaðarmanna var að ljúka . Helstu niðurstöður voru að meirihluti vill að rafiðnaðarmenn semji sér um launakjör og gerður verði kjarasamningur til eins árs . Fram kom á ráðstefnunni mikil reiði gagnvart stjórnmálamönnum hvernig þeim hafi tekist með aulalegum uppákomum samfara getuleysi til þess að takast á við óvinsæla ákvarðanatöku , og eytt verðmætum tíma í að koma sökum á aðra , þá helst samtök launamanna á almennum markaði . Í dag sé svo komið að ekkert traust ríki milli aðila og það þurfi margt að gerast af hálfu stjórnvalda eigi að takast að koma á sameiginlegum kjarasamningum . Rafiðnaðarmenn hafa ekki skipt um skoðun um að sú leið sem aðilar völdu með gerð Stöðugleikasáttmál hafi verið og sé rétt . En stjórnmálamenn klúðruðu því tækifæri illilega og hafa með því tafið endurreisn efnahagslífsins að óþörfu og það geti tekið mun lengri tíma að vinna sig úr þeim vanda sem þjóðin er í , ella hefði þurft . Hér ekki við ríkisstjórnina eina að sakast , hér er við þá sem sitja á Alþingi að sakast . Sé litið til heildarhagsmuna er langtímasamningur bestur , en þá þurfa allir að starfa af heilindum og traust ríkja milli aðila . Ef rafiðnaðarmenn eigi að koma að sameiginlegu borði , verður að taka á nokkrum atriðum og gera það með trúverðugum hætti . Tryggja verður meiri stöðugleika og tryggja kaupmátt . Launahækkanir verða að ná til allra . Bæta má stöðu þeirra lægst launuðu sérstaklega í gegnum skerðingarmörk bótakerfisins , og frekari tekjutengingar . Jafna verður lífeyrisrétt landsmanna , endurskoða skattahækkunaráform . Frídögum fyrir veikindi barna verði breytt í réttindi fjölskyldunnar . Stjórnvöld hafa með aðgerðum sínum flutt aðhlynningu sjúkra inn á heimilin og þau sitji með það óbætt . Stöðva verður kennitöluflakk og um leið vaxandi svart hagkerfi . Færa staka frídaga í miðri viku að helgum eins og gert hefur verið í nágrannalöndum , um leið tryggja að þessi frí glatist ekki lendi frídagar á löghelgum dögum og það verði til lengingar á orlofi . Aðfangadagur verði frídagur launamanna .